O‘zbekistonda 2015-yilda kichik biznes subyektlariga 6,4 trillion so‘m bank kreditlari ajratildi

16-iyul kuni o‘tkazilgan Vazirlar Mahkamasining joriy yilning birinchi yarim yilligiga bag‘ishlangan majlisida xususiy mulkni, kichik biznes va xususiy tadbirkorlikni ishonchli himoya qilishni ta’minlash, ularga katta erkinlik berish, ularni rivojlantirish yo‘lidagi barcha to‘siqlarni olib tashlash bo‘yicha amalga oshirilayotgan ishlarning natijadorligi va samaradorligini har tomonlama tahlil qilishga alohida e’tibor qaratildi, deb xabar qiladi O‘zA.

Qayd etib o‘tildiki, ko‘rilayotgan tizimli chora-tadbirlar faqat birinchi yarim yillikning o‘zidagina 15,2 mingta yangi kichik biznes subyektlarini tashkil etishga ko‘maklashdi, bu 2014-yilning shu davridagidan 6,3 foiz ko‘p. Kichik biznes subyektlariga 6,4 trillion so‘m yoki o‘tgan yilning shu davridagiga nisbatan 1,3 baravar ko‘p bank kreditlari ajratildi.
Barcha darajalardagi hokimliklar, tegishli vazirliklar, idoralar va xo‘jalik birlashmalari rahbarlariga faoliyat ko‘rsatayotgan ishlab chiqarishlarni va xizmatlar ko‘rsatish sohasi obyektlari tarmog‘ini kengaytirishda va yangilarini tashkil etishda kichik biznes va xususiy tadbirkorlik subyektlarini rag‘batlantirish hamda har tomonlama qo‘llab-quvvatlash, shu asosda aholi bandligini, eng avvalo, kasb-hunar kollejlari bitiruvchilarini olingan mutaxassisliklariga muvofiq ishga joylashtirish bo‘yicha aniq chora-tadbirlar kompleksini amalga oshirish yuklandi.